ଉଦ୍ଧାର ହାତୀ ଛୁଆଙ୍କୁ ନେଇ ଚିନ୍ତାରେ ବନ ବିଭାଗ
ଢେଙ୍କାନାଳ ଅଫିସ,୬ା୮

ଢେଙ୍କାନାଳ ଜିଲାରେ ବିଭିନ୍ନ ଜଙ୍ଗଲରୁ ଉଦ୍ଧାର ହେଉଥିବା ହାତୀ ଛୁଆଙ୍କୁ ନେଇ ବନ ବିଭାଗର ଚିନ୍ତା ବଢୁଛି। ଉଦ୍ଧାର ହାତୀ ଛୁଆଙ୍କୁ ସୁରକ୍ଷିତ ଭାବରେ ରଖିବା ପାଇଁ କପିଳାସ ଚିଡିଆଖାନାରେ ଥିବା ରେସକ୍ୟୁ ସେଣ୍ଟରରେ ୪ ହାତୀ ଥିବାରୁ ସେଠାରେ ଆଉ ହାତୀ ଛୁଆଙ୍କୁ ରଖିବାକୁ ଜାଗା ନାହିଁ ା ସେହିପରି ନନ୍ଦନକାନନ କର୍ତ୍ତୃପକ୍ଷ ଆଉ ହାତୀ ଛୁଆଙ୍କୁ ନେବେ ନାହିଁ ବୋଲି ମନା କରିଦେଇଥିବା ବିଭାଗୀୟ ସୂତ୍ରରୁ ଜଣାପଡିଛି। ଫଳରେ ବିଭିନ୍ନ ଜଙ୍ଗଲକୁ ଗୋଠଛଡା ହୋଇ ପଳାଇ ଆସୁଥିବା ହାତୀ ଛୁଆଙ୍କର ସୁରକ୍ଷା ଚିନ୍ତାଜନକ ହୋଇପଡିଛି ା  
ଢେଙ୍କାନାଳ ଜିଲାରେ ହାତୀ ସଂଖ୍ୟା ବଢିବା ପରେ ବହୁ ହାତୀ ଛୁଆ ଗୋଠଛଡା ହୋଇ ଜନବସତି ଅଞ୍ଚଳକୁ ପଳାଇ ଆସୁଛନ୍ତି। ଲୋକମାନେ ହାତୀ ଛୁଆଙ୍କୁ ଉଦ୍ଧାର କରି ବନବିଭାଗ ଜିମାରେ ଦିଅନ୍ତି ା ଏସବୁକୁ ନଜରରେ ରଖି ୨୦୧୦ରେ କପିଳାସ ଚିଡିଆଖାନା ପରିସରରେ ଏକ ଏଲିଫ୍ୟାଣ୍ଟ ରେସକ୍ୟୁ ସେଣ୍ଟର ବନ ବିଭାଗ ପକ୍ଷରୁ ନିର୍ମାଣ ହୋଇଥିଲା। ଯେଉଁଠାରେ ୪ଟି ହାତୀ ଛୁଆଙ୍କୁ ରଖି ଦେଖାରଖା କରିହେବ। ନିର୍ମାଣ ପରଠାରୁ ଉକ୍ତ ରେସକ୍ୟୁ ସେଣ୍ଟରରେ ଉଦ୍ଧାର ହୋଇ ଆସି ରୋଗାଗ୍ରସ୍ତ ହୋଇ ବର୍ତ୍ତମାନ ସୁଦ୍ଧା ୩ଟି ହାତୀ ଛୁଆଙ୍କର ମୃତ୍ୟୁ ଘଟିଥିବା ନଜିର ମଧ୍ୟ ରହିଛି ା ବର୍ତ୍ତମାନ ରେସକ୍ୟୁ ସେଣ୍ଟରରେ କାର୍ତ୍ତିକ(୧୦ବର୍ଷ), ଉମା(୭ବର୍ଷ), ଚନ୍ଦୁ(୮ବର୍ଷ), ହିରୋ(୨ବର୍ଷ)ର ୪ଟି ହାତୀଛୁଆ ରହିଛନ୍ତି ା ସେମାନଙ୍କ ଦେଖାରଖା ପାଇଁ ପ୍ରାୟ ୪ଜଣ କର୍ମଚାରୀ ମଧ୍ୟ ରହିଛନ୍ତି ା ତେଣୁ ଅଧିକାଂଶ ସମୟରେ ଉଦ୍ଧାର ହାତୀ ଛୁଆଙ୍କୁ ଏଣିକି କପିଳାସ ରେସକ୍ୟୁ ସେଣ୍ଟରରେ ରଖିବା ସମ୍ଭବପର ହେଉନାହିଁ ବୋଲି କପିଳାସ ରେଞ୍ଜର ଦର୍ଶନିଆ ଭୋଇଙ୍କ ସୂତ୍ରରୁ ଜଣାପଡିଛି ା ନିକଟରେ ହିନ୍ଦୋଳ ରେଞ୍ଜରେ ଉଦ୍ଧାର ୩ଟି ହାତୀ ଛୁଆଙ୍କୁ ବିଭିନ୍ନ ଫରେଷ୍ଟ ବିଟ୍ ହାଉସରେ ରଖି ତାଙ୍କର ସେବା କରାଯାଉଥିବା ବେଳେ ଗୋଟିଏ ମାସ ମଧ୍ୟରେ ୩ଟି ହାତୀ ଛୁଆଙ୍କ ମୃତ୍ୟୁ ଘଟିଥିଲା ା ସେହିପରି ନନ୍ଦନକାନନ କର୍ତ୍ତୃପକ୍ଷ ମଧ୍ୟ ସେଠାରେ ଆବଶ୍ୟକଠାରୁ ଅଧିକ ହାତୀ ଥିବାରୁ ଆଉ ହାତୀଛୁଆଙ୍କୁ ରଖିବା ପାଇଁ ମନା କରିଛନ୍ତି ା ଏଭଳି ଅଡୁଆ ପରିସ୍ଥିତି ଯୋଗୁ ବନ ବିଭାଗର ମୁଣ୍ଡବିନ୍ଧା ବଢିଛି।  
ଏ ସମ୍ପର୍କରେ ଜିଲା ବନଖଣ୍ଡ ଅଧିକାରୀ ସୁଦର୍ଶନ ପାତ୍ର କୁହନ୍ତି, କପିଳାସରେ ଆଉ ଅଧିକ ଉଦ୍ଧାର ହାତୀ ଛୁଆଙ୍କୁ ରଖି ସେମାନଙ୍କ ସେବା କରିବା ସମ୍ଭବପର ହେଉନାହିଁ। ଅନ୍ୟପଟରେ ନନ୍ଦନକାନନ ଚିଡିଆଖାନା କର୍ତ୍ତୃପକ୍ଷ ମଧ୍ୟ ଉଦ୍ଧାର ହାତୀ ଛୁଆଙ୍କୁ ନେବା ପାଇଁ ମନା କରୁଛନ୍ତି ା ତେଣୁ ବିଭିନ୍ନ ସମୟରେ ଗୋଠଛଡା ହୋଇ ଜନବସତିକୁ ପଳାଇ ଆସୁଥିବା ହାତୀ ଛୁଆଙ୍କୁ ନେଇ ଆମର ଚିନ୍ତା ବଢୁଛି ା କାରଣ ଥରେ ହାତୀ ଛୁଆର ଶରୀରରେ ମଣିଷର ଛାପ ରହିଲେ ତାକୁ ଆଉ ଅନ୍ୟ ହାତୀମାନେ ଗୋଠରେ ନେବେ ନାହିଁ। ତେଣୁ ସେଥିପାଇଁ ପଦକ୍ଷେପ ନେବା ନିମନ୍ତେ ଆଲୋଚନା କରାଯାଉଛି ବୋଲି ଜିଲା ବନଖଣ୍ଡ ଅଧିକାରୀ କୁହନ୍ତି ା